Pediater kry voorlopige interdik teen sy seun | Netwerk24
Pediater kry voorlopige interdik teen sy seun
Deur Mike van Rooyen 14 Maart 2018 19:04
'n Bekende pediater van Kimberley het 'n voorlopige interdik in die hooggeregshof in Bloemfontein teen sy seun gekry wat hom verbied om sy voete op enige van sy pa se plase in die distrikte Bloemfontein en Soutpan te sit.
'n Foto van Jeremy Berlyn wat in die hofaansoek van sy pa aangeheg is.
Jeremy Berlyn (37) mag nie nader as tien meter van die grense van sy pa, Peter, se plase Wolfkop naby De Brug, Sweethome by Tierpoort en Rosmead in die Soutpan-distrik kom nie, het waarnemende regter Paul Heymans gelas.
Die plase behoort aan die maatskappy Rushtail 23, waarvan dr. Peter Berlyn die enigste direkteur is.
Die interdik volg nadat twee brande op Wolfkop die afgelope drie weke 'n pakhuis en 'n motor van dr. Berlyn in puin gelaat het.
Jeremy het ook 'n week gelede teenoor iemand anders gedreig om sy spreekkamers in Kimberley en die plaasopstal op Wolfkop af te brand, sê dr. Berlyn in 'n hofverklaring.
Hy meen die roerende bates op Sweethome en Rosmead is ook in gevaar.
Hy sê Jeremy, wat Wolfkop in 2006 bestuur het en ook nou daar woon, dreig om sy eiendom op die plaas te vernietig en sy werkers en hom (dr. Berlyn) leed aan te doen.
Dr. Peter Berlyn
Dr. Berlyn sê sy seun het ook kragopwekkers, kompressors, sweismasjiene, gereedskap, elektriese toerusting en selfs 'n gasstoof uit die plaashuis aan pandjieswinkels verkoop om geld te kry om vir sy tweede gewese vrou te gee.
Hy sê hy het sy seun verskeie kere al gevra om Wolfkop te verlaat, omdat hy die afgelope vier jaar weier om 'n werkkontrak met Rushtail te onderteken. Jeremy weier om enige werk op die plaas te doen.
Dr. Berlyn sê Jeremy weier sy aanbiedinge om hom te help om verder plaaslik of in die buiteland te gaan studeer.
Dr. Berlyn bied in sy verklaring vir sy seun verblyf vir ses maande in 'n veilige plek aan.
Adv. David Grewar het in opdrag van Rikus Stander van Stander en Green vir dr. Berlyn en Rushtail opgetree.